Waar die Satan heers, is daar geen vrede nie. Ook nie nou in 2020 waar hernude aanslae teen die mensdom geloods word soos ook die Korona-virus nie. Dis waarom die wêreld lyk soos wat dit lyk. Satan voer heerskappy op aarde en gebruik aanloklike instrumente soos rykdom en mag om mense hom te laat dien waar daar geen vrede kan wees nie.
Johannes skryf in sy eerste Sendbrief dat "... die hele wêreld in die mag van die Bose lê" (1 Joh.5:19). Mense sloof hulle al eeue lank vir vrede af omdat hulle glo dat vrede van die wêreld 'n beter plek sal maak. Desondanks ontbreek dit die mensdom, na eeue se moeite, nog steeds aan vrede. Dinge word eerder al erger! Waarom?
Wat bring dan vrede? Die bloed van Jesus wat mense met mekaar verbind; nie gedwonge nie, maar uit vrye wil asof dit die natuurlikste ding is om te doen. Die vrede van Jesus is anders as die van die wêreld: "… my vrede gee Ek aan julle; nie soos die wêreld gee, gee Ek aan julle nie".
Die eenheid in Christus is kosbaar. Hoe kan ons daarin bly? Jesus bid in Joh.17:17: "Heilig hulle in u waarheid; u woord is die waarheid". Daar het ons die antwoord - 'n liefde vir die waarheid. Dwaalgeeste kan nooit in hierdie eenheid deel nie omdat hulle die waarheid haat.